CELEX: 32022D0901
Language: ro
Date: 2022-06-08 00:00:00
Title: Decizia de punere în aplicare (UE) 2022/901 a Comisiei din 8 iunie 2022 de modificare a Deciziei de punere în aplicare (UE) 2016/2269 în ceea ce privește contrapărțile centrale aflate sub supravegherea Autorității Centrelor Internaționale de Servicii Financiare (Text cu relevanță pentru SEE)

9.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 156/60
               
            
         DECIZIA DE PUNERE ÎN APLICARE (UE) 2022/901 A COMISIEI
         din 8 iunie 2022
         de modificare a Deciziei de punere în aplicare (UE) 2016/2269 în ceea ce privește contrapărțile centrale aflate sub supravegherea Autorității Centrelor Internaționale de Servicii Financiare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),
         întrucât:
         
                     (1)
                  
                  
                     Decizia de punere în aplicare (UE) 2016/2269 a Comisiei (2) stabilește că dispozițiile juridice și mecanismele de supraveghere din India pentru contrapărțile centrale („CPC”) care se află sub supravegherea Comisiei pentru valori mobiliare și burse din India (Securities and Exchange Board of India – SEBI) și, respectiv, a băncii centrale din India (Reserve Bank of India) trebuie considerate echivalente cu cerințele prevăzute în Regulamentul (UE) nr. 648/2012.
                  
               
                     (2)
                  
                  
                     La 1 octombrie 2020, Autoritatea Centrelor Internaționale de Servicii Financiare (International Financial Services Centres Authority, „IFSCA”) a preluat de la SEBI activitatea de supraveghere a CPC-urilor stabilite în cadrul centrelor internaționale de servicii financiare („IFSC”) din India. În plus, legea și regulamentele menționate la articolul 1 alineatul (1) din Decizia de punere în aplicare (UE) 2016/2269 au încetat parțial să se aplice în cadrul IFSC-urilor la 16 aprilie 2021. De la data respectivă, Regulamentele din 2021 privind instituțiile de infrastructură a pieței (3) (Market Infrastructure Institutions Regulations – „Regulamentele MII”), emise de IFSCA în temeiul Legii din 2019 privind Autoritatea Centrelor Internaționale de Servicii Financiare – Legea 50 din 2019 (4) (International Financial Services Centres Authority Act – „Legea IFSCA”), au fost aplicate CPC-urilor stabilite în cadrul IFSC-urilor. Cu toate acestea, Legea (regulamentul) din 1956 privind contractele cu valori mobiliare [Securities Contracts (Regulation) Act] – Legea 42 din 1956 (5), s-a aplicat în continuare.
                  
               
                     (3)
                  
                  
                     Evaluarea echivalenței dispozițiilor juridice și a mecanismelor de supraveghere din India aplicabile CPC-urilor stabilite în cadrul IFSC-urilor cu cele din Uniune ar trebui să nu se bazeze doar pe o analiză comparativă a cerințelor obligatorii din punct de vedere juridic aplicabile CPC-urilor care sunt stabilite în IFSC-uri în mod abstract, ci și pe o evaluare a efectelor cerințelor respective. Această evaluare ar trebui să verifice caracterul adecvat al cerințelor respective pentru a minimiza riscurile la care pot fi expuși membrii compensatori și locurile de tranzacționare stabilite în Uniune, ținând seama de dimensiunea piețelor financiare pe care își desfășoară activitatea CPC-urile stabilite în cadrul IFSC-urilor. Pentru a asigura minimizarea adecvată a riscurilor, în cazul CPC-urilor care își desfășoară activitatea pe piețe financiare mai mari, al căror nivel inerent de risc este mai ridicat, sunt necesare cerințe mai stricte de minimizare a riscurilor decât în cazul CPC-urilor care își desfășoară activitatea pe piețe financiare mai mici, al căror nivel inerent de risc este mai scăzut.
                  
               
                     (4)
                  
                  
                     Articolul 25 alineatul (6) literele (a), (b) și (c) din Regulamentul (UE) nr. 648/2012 prevede trei condiții care trebuie îndeplinite pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CPC-urile autorizate în țara respectivă și cele prevăzute în regulamentul menționat.
                  
               
                     (5)
                  
                  
                     În conformitate cu articolul 25 alineatul (6) litera (a) din Regulamentul (UE) nr. 648/2012, CPC-urile autorizate într-o țară terță trebuie să respecte cerințe obligatorii din punct de vedere juridic echivalente cu cerințele stabilite în titlul IV din regulamentul respectiv.
                  
               
                     (6)
                  
                  
                     Cerințele obligatorii din punct de vedere juridic aplicabile CPC-urilor autorizate în cadrul IFSC-urilor sunt prevăzute în Regulamentele MII. Respectivele regulamente transpun integral standardele internaționale definite în Principiile pentru infrastructurile pieței financiare (PFMI) publicate în aprilie 2012 de către Comitetul pentru plăți și infrastructuri de piață (CPMI) și de către Organizația Internațională a Comisiilor de Valori Mobiliare (IOSCO) (6).
                  
               
                     (7)
                  
                  
                     CPC-urile stabilite în cadrul IFSC-urilor trebuie să fie autorizate de IFSCA. Pentru a fi autorizate să furnizeze servicii de compensare, CPC-urile trebuie să respecte cerințele specifice prevăzute în Regulamentele MII și să dispună de statute și norme care să asigure conformitatea cu toate standardele relevante prevăzute în PFMI. Mai precis, CPC-urile trebuie să îndeplinească condițiile specificate în regulamentul 8 alineatele (1) și (3) din Regulamentele MII, care ar trebui să permită CPC-urilor respective să funcționeze în condiții de siguranță și în mod eficace și să gestioneze cu prudență riscurile asociate activității și operațiunilor lor. Astfel cum se prevede în regulamentele 14-39 din Regulamentele MII, CPC-urile trebuie să îndeplinească cerințe în ceea ce privește, printre altele, capitalurile proprii, participația, administrarea, guvernanța și conduita, gestionarea riscurilor, inclusiv înființarea unui fond de garantare a decontării, continuitatea activității, accesul la CPC al membrilor compensatori și al locurilor de tranzacționare, precum și păstrarea evidențelor. În special, regulamentul 24 alineatul (1) din Regulamentele MII impune CPC-urilor să adopte principiile de guvernanță prevăzute în PFMI. Pentru a dovedi conformitatea cu Regulamentele MII, regulamentele 6 și 40 din regulamentele respective impun ca CPC-urile să prezinte IFSCA normele și procedurile lor interne înainte de a le pune în aplicare.
                  
               
                     (8)
                  
                  
                     Piața financiară IFSC este semnificativ mai mică decât cele pe care își desfășoară activitatea CPC-urile stabilite în Uniune. Din 2020 până în prezent, volumul tranzacționării sau al compensării instrumentelor financiare derivate a fost minim. Prin urmare, participarea la CPC-urile stabilite în cadrul IFSC-urilor expune membrii compensatori și locurile de tranzacționare stabilite în Uniune la riscuri cu mult mai mici decât participarea lor la CPC-uri autorizate în Uniune. Regulamentele MII aplicabile CPC-urilor autorizate de IFSCA, completate de statutele și normele CPC-urilor respective, care impun respectarea PFMI, minimizează în mod adecvat nivelul mai scăzut de risc la care pot fi expuși membrii compensatori și locurile de tranzacționare stabilite în Uniune și, prin urmare, se poate considera că, în materie de minimizare a riscurilor, asigură un rezultat echivalent cu cel urmărit de Regulamentul (UE) nr. 648/2012.
                  
               
                     (9)
                  
                  
                     Comisia concluzionează că dispozițiile juridice și mecanismele de supraveghere din India asigură respectarea de către CPC-urile autorizate de IFSCA a unor cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.
                  
               
                     (10)
                  
                  
                     Articolul 25 alineatul (6) litera (b) din Regulamentul (UE) nr. 648/2012 impune, de asemenea, ca dispozițiile juridice și mecanismele de supraveghere privind CPC-urile autorizate într-o țară terță să prevadă faptul că respectivele CPC-uri fac obiectul unei supravegheri și al unei asigurări a respectării normelor eficace și continue.
                  
               
                     (11)
                  
                  
                     IFSCA recunoaște CPC-urile din cadrul IFSC-urilor și le monitorizează pentru a asigura respectarea în permanență a Regulamentelor MII și a normelor și procedurilor interne ale CPC-urilor. IFSCA efectuează cu regularitate supravegherea zilnică, în conformitate cu secțiunile 12, 13 și 28 din Legea IFSCA și cu regulamentele 65-70 din Regulamentele MII. IFSCA are competența de a solicita informații, de a efectua inspecții, de a emite instrucțiuni, note de orientare și circulare, precum și de a impune amenzi și sancțiuni. În conformitate cu regulamentul 8 alineatul (3) litera (k) din Regulamentele MII, IFSCA are, de asemenea, competența de a stabili condiții suplimentare pentru recunoașterea CPC-urilor. În conformitate cu secțiunea 12 din Legea IFSCA, IFSCA are competența de a impune amenzi și sancțiuni în sarcina CPC-urilor. În sfârșit, în conformitate cu regulamentul 13 din Regulamentele MII, IFSCA are competența de a retrage recunoașterea unei CPC.
                  
               
                     (12)
                  
                  
                     Comisia concluzionează că dispozițiile juridice și mecanismele de supraveghere în ceea ce privește CPC-urile autorizate de IFSCA prevăd supravegherea și asigurarea respectării normelor eficace și continue.
                  
               
                     (13)
                  
                  
                     În conformitate cu articolul 25 alineatul (6) litera (c) din Regulamentul (UE) nr. 648/2012, cadrul juridic al unei țări terțe trebuie să prevadă un sistem echivalent eficace pentru recunoașterea CPC-urilor autorizate în temeiul regimurilor juridice ale unor țări terțe („CPC-urile din țări terțe”).
                  
               
                     (14)
                  
                  
                     CPC-urile din afara IFSC-urilor care doresc să compenseze instrumente financiare în IFSC-uri pot depune la IFSCA o cerere de recunoaștere. În regulamentul 8 alineatele (1) și (3) din Regulamentele MII se stabilesc criteriile de recunoaștere. Regulamentul 71 din Regulamentele MII permite IFSCA să relaxeze cerința recunoașterii în interesul dezvoltării și reglementării serviciilor financiare în cadrul IFSC-urilor, având în vedere standardul de supraveghere impus de jurisdicția de origine. Aceeași dispoziție permite IFSCA să recunoască CPC-urile care nu sunt stabilite în cadrul IFSC-urilor.
                  
               
                     (15)
                  
                  
                     Comisia concluzionează că în cadrul juridic al IFSC este prevăzut un sistem echivalent eficace pentru recunoașterea CPC-urilor din țări terțe.
                  
               
                     (16)
                  
                  
                     Prin urmare, Comisia consideră că dispozițiile juridice și mecanismele de supraveghere din India aplicabile CPC-urilor respectă cerințele prevăzute la articolul 25 alineatul (6) din Regulamentul (UE) nr. 648/2012. În consecință, dispozițiile juridice și mecanismele de supraveghere în cauză ar trebui considerate echivalente cu cerințele prevăzute în Regulamentul (UE) nr. 648/2012.
                  
               
                     (17)
                  
                  
                     Prezenta decizie se bazează pe cerințele obligatorii din punct de vedere juridic aplicabile CPC-urilor din cadrul IFSC-urilor la momentul adoptării sale. Comisia, în cooperare cu Autoritatea Europeană pentru Valori Mobiliare și Piețe, ar trebui să continue să monitorizeze în mod regulat evoluția cadrului juridic și de supraveghere aplicabil CPC-urilor din cadrul IFSC-urilor și îndeplinirea condițiilor pe baza cărora a fost luată prezenta decizie, inclusiv dacă IFSCA își utilizează competența în temeiul regulamentului 71 din Regulamentele MII pentru a relaxa cerințele prevăzute în regulamentele respective.
                  
               
                     (18)
                  
                  
                     Dispozițiile juridice și mecanismele de supraveghere aplicabile CPC-urilor autorizate în cadrul IFSC-urilor, inclusiv eventualele relaxări ale cerințelor prevăzute în Regulamentele MII de către IFSCA, ar trebui reexaminate periodic. Reexaminarea periodică nu ar trebui să aducă atingere competenței Comisiei de a efectua o reexaminare specifică ori de câte ori evoluțiile relevante impun reevaluarea de către Comisie a echivalenței stabilite prin prezenta decizie. Pe baza constatărilor rezultate dintr-o reexaminare periodică sau specifică, Comisia poate decide în orice moment să modifice sau să abroge prezenta decizie, în special în cazul în care evoluțiile afectează condițiile pe baza cărora aceasta este adoptată.
                  
               
                     (19)
                  
                  
                     Prin urmare, Decizia de punere în aplicare (UE) 2016/2269 trebuie modificată în consecință.
                  
               
                     (20)
                  
                  
                     Pentru a se asigura că Autoritatea Europeană pentru Valori Mobiliare și Piețe efectuează fără întârziere clasificarea și recunoașterea CPC-urilor stabilite în cadrul IFSC-urilor, prezenta decizie ar trebui să intre în vigoare în regim de urgență.
                  
               
                     (21)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            La articolul 1 din Decizia de punere în aplicare (UE) 2016/2269, se adaugă următorul alineat:
            
               
                  „(3)   În sensul articolului 25 alineatul (6) din Regulamentul (UE) nr. 648/2012, dispozițiile juridice și mecanismele de supraveghere din India, care constau în Legea (regulamentul) din 1956 privind contractele cu valori mobiliare, Legea din 2019 privind Autoritatea Centrelor Internaționale de Servicii Financiare și Regulamentele din 2021 privind instituțiile de infrastructură a pieței aplicabile CPC-urilor stabilite în cadrul centrelor internaționale de servicii financiare, sunt considerate echivalente cu cerințele prevăzute în Regulamentul (UE) nr. 648/2012.”
               
            
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 8 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 201, 27.7.2012, p. 1.
         
            (2)  Decizia de punere în aplicare (UE) 2016/2269 a Comisiei din 15 decembrie 2016 privind echivalența cadrului de reglementare aplicabil contrapărților centrale din India în conformitate cu Regulamentul (UE) nr. 648/2012 al Parlamentului European și al Consiliului (JO L 342, 16.12.2016, p. 38).
         
            (3)  Monitorul Oficial al Indiei nr. 179, 16.4.2021, p. 1, 2310 GI/2021.
         
            (4)  Monitorul Oficial al Indiei nr. 74, 20.12.2019, p. 1.
         
            (5)  Monitorul Oficial al Indiei, ediția specială, 1957, partea II, secțiunea 3, p. 549.
         
            (6)  Comitetul pentru sisteme de plăți și decontări/Comitetul tehnic al Organizației Internaționale a Comisiilor de Valori Mobiliare, Principii pentru infrastructurile pieței financiare, aprilie 2012, CPMI Papers No. 101, Principles for Financial Market Infrastructures (bis.org).